Document ID: 32006R1744

KOMISJONI MÄÄRUS (EÜ) nr 1744/2006,
24. november 2006,
siidiussidega seotud abi andmise üksikasjalike eeskirjade kohta
(kodifitseeritud versioon)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 5. oktoobri 2006. aasta määrust (EÜ) nr 1544/2006, millega sätestatakse erimeetmed siidiusside kasvatamise edendamiseks, (1) eriti selle artiklit 2,
ning arvestades järgmist:
(1)
Komisjoni 18. aprilli 1973. aasta määrust (EMÜ) nr 1054/73 siidiussidega seotud abi andmise üksikasjalike eeskirjade kohta (2) on korduvalt oluliselt muudetud. (3) Selguse ja otstarbekuse huvides tuleks kõnealune määrus kodifitseerida.
(2)
Vastavalt määruse (EÜ) nr 1544/2006 artiklile 1 ja nõukogu 2. mai 1972. aasta määruse (EMÜ) nr 922/72, millega sätestatakse siidiusside kasvatamiseks abi andmise üldeeskirjad (4) artikli 2 lõikele 3 antakse abi ainult kastide puhul, milles on miinimumkogus mune ja millest on saadud miinimumkogus kookoneid. Liikmesriikidel tuleks lubada ühenduse tavapäraseid tootmistingimusi silmas pidades kindlaks määrata miinimumkogus.
(3)
Vastavalt määruse (EMÜ) nr 922/72 artiklile 3 on liikmesriigid kohustatud sisse seadma kontrolli, millega tagatakse, et toode, mille jaoks abi taotletakse, vastab abi andmise nõuetele. Sellest tulenevalt peavad siidiussikasvatajate esitatavad abitaotlused sisaldama kõnealuseks kontrolliks vajalikku miinimumteavet.
(4)
Tuleks sätestada ühtsed tingimused abi summa maksmiseks.
(5)
Liikmesriikidel on õigus anda abi ainult neile siidiussikasvatajatele, kes on siidiussimunade kastid saanud heakskiidetud asutuselt ja kes on saadud kookonid tarninud heakskiidetud asutusele. Abisüsteemi nõuetekohaseks kohaldamiseks tuleks määratleda kõnealuste asutuste heakskiitmise tingimused.
(6)
Eespool nimetatud kontrollisüsteemi tõhususe tagamiseks sel konkreetsel juhul tuleks abitaotlustele lisada kõnealuste asutuste väljastatud tõendid ning liikmesriigid peaksid neid kontrollima.
(7)
Käesoleva määrusega ettenähtud meetmed on kooskõlas looduslike kiudude turu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Ühenduses kasvatatud siidiusside puhul antakse määruse (EÜ) nr 1544/2006 artiklis 1 nimetatud abi käesoleva määruse artiklites 2-6 täpsustatud tingimustel.
Artikkel 2
Abi antakse ainult selliste kastide puhul,
a)
mis sisaldavad vähemalt 20 000 kooruvat muna;
b)
millest saadakse miinimumkogus valitud kookoneid, mis on nõuetekohase välimusega, küpsed, ühtlast värvi ja samade mõõtmetega, ilma plekkide ja roosteta ning haspeldamiseks sobivad.
Punktis b osutatud miinimumtoodangu määrab asjaomane liikmesriik ja see ei tohi olla väiksem kui 20 kg.
Artikkel 3
1. Abi antakse siidiussikasvatajatele, kes esitavad taotlused hiljemalt iga aasta 30. novembriks, välja arvatud vääramatu jõu korral.
Kui abitaotlused esitatakse:
-
enne sama aasta 31. detsembrit, antakse abi kahe kolmandiku ulatuses,
-
enne järgmise aasta 31. jaanuari, antakse abi ühe kolmandiku ulatuses.
Iga siidiussikasvataja tohib esitada ainult ühe taotluse.
2. Liikmesriik maksab siidiussikasvatajale abi summa abitaotluse esitamise kuule järgneva nelja kuu jooksul.
Artikkel 4
1. Taotlus sisaldab vähemalt järgmisi andmeid:
-
taotluse esitaja nimi, aadress ja allkiri,
-
siidiussimunade kastide arv ja kuupäev või kuupäevad, mil need on saadud,
-
munadest toodetud kookonite kogus ja kuupäev või kuupäevad, mil kõnealused kookonid on tarnitud,
-
toodetud kookonite ladustamiskoht või kui need on müüdud ja tarnitud, esmaostja nimi ja aadress.
2. Määruse (EMÜ) nr 922/72 artikli 2 lõike 2 kohaldamisel võetakse vastu üksnes taotlus, millele on lisatud käesoleva määruse artiklis 6 osutatud tõendid.
Artikkel 5
1. Vastavalt määruse (EMÜ) nr 922/72 artikli 2 lõikele 2 võib avalikke või eraõiguslikke asutusi heaks kiita üksnes juhul, kui nende arvepidamises on märgitud vähemalt:
-
tarnitud kastide arv, siidiussikasvataja nimi, kellele kastid saadeti, ja lähetamise kuupäev,
-
saadud kookonite kogus, neid tarninud siidiussikasvataja nimi ja kookonite vastuvõtmise kuupäev.
2. Liikmesriigid kontrollivad heakskiidetud asutusi eriti asjaomases arvepidamises esitatud andmete ja artiklis 6 osutatud tõenditel esitatud andmete vastavuse osas.
Artikkel 6
Heakskiidetud asutused väljastavad siidiussikasvatajatele:
-
hiljemalt 40 päeva jooksul pärast siidiussimunade kastide lähetamist tõendi, millele on märgitud vähemalt asjaomase siidiussikasvataja nimi ja aadress, tarnitud kastide arv, lähetamise kuupäev ja tõendi väljastamise kuupäev,
-
hiljemalt 40 päeva jooksul pärast kookonite vastuvõtmist tõendi, milles märgitakse vähemalt asjaomase siidiussikasvataja nimi ja aadress, vastuvõetud kookonite arv, vastuvõtmise kuupäev ja tõendi väljastamise kuupäev.
Artikkel 7
Määrus (EMÜ) nr 1054/73 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele kooskõlas II lisas esitatud vastavustabeliga.
Artikkel 8
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. november 2006

Labels: 15
19
6